PATVIRTINTA

Lietuvos nacionalinio kultūros centro direktoriaus

2021 m. vasario 4 d. įsakymu Nr. V-12

**LIETUVOS LIAUDIES DAILĖS KONKURSO „AUKSO VAINIKAS“**

**2021 M. NUOSTATAI**

# I. BENDROSIOS NUOSTATOS

1. 2021 m. Lietuvos liaudies dailės konkurso „Aukso vainikas“ nuostatai reglamentuoja renginio tikslus, dalyvius, pristatomus kūrinius, konkursinių parodų organizavimo tvarką, vertinimą ir apdovanojimą, organizatorius ir koordinatorius, asmens duomenų tvarkymą.

**II. TIKSLAI**

1. Lietuvos liaudies dailės konkurso „Aukso vainikas“ tikslai:
	1. palaikyti gyvybingas ir gaivinti nykstančias tradicines liaudies dailės šakas;
	2. atskleisti ir pagerbti talentingiausius meistrus, kurie, remdamiesi tradicijomis, sukūrė iškilius liaudies dailės kūrinius;
	3. įvertinti ir palaikyti liaudies meistrus, tęsiančius vietinių senųjų amatų tradicijas, atgaivinančius technikas bei technologijas, pritaikančius jas šiandienos poreikiams.

**III. DALYVIAI**

1. Konkurse gali dalyvauti kiekvienas Lietuvos Respublikos gyventojas ir pasaulio lietuvis nuo 18 metų amžiaus, nepriklausomai, ar jis yra Lietuvos tautodailininkų organizacijų narys, išskyrus asmenis, įgijusius aukštąjį išsilavinimą tos dailės šakos (tapybos, skulptūros, keramikos ir pan.) ar studijuojančius aukštojoje mokykloje tą dailės šaką, kurios darbus teikia parodai.
2. Laimėtojas pakartotinai siekti apdovanojimo toje pačioje liaudies dailės srityje gali tik po septynerių metų.

**IV. PRISTATOMI KŪRINIAI**

1. Konkursui „Aukso vainikas“ pristatomi kūriniai skirstomi į tris kategorijas, kiekvienoje varžomasi dėl geriausio metų meistro vardo:
	1. Vaizdinės liaudies dailės kategorija: skulptūra, tapyba, grafika, karpiniai, pateikti vaizduojamajai dailei būdinga paveikslo ar panašia forma;
	2. Taikomoji liaudies dailės kategorija: tekstilė, tautiniai kostiumai, keramika, taikomieji medžio dirbiniai, kalvystės dirbiniai, juvelyrikos dirbiniai, taikomosios dailės dirbiniai, pagaminti pagal karpinių techniką, paprotinės dailės dirbiniai – margučiai, verbos, sodai, kaukės;
	3. Kryždirbystės kūriniai: kryžiai, stogastulpiai, koplytstulpiai, koplytėlės bei kiti tradicinės formos paminklai.
2. Pristatydami darbus autoriai turi laikytis konkurso reikalavimų:
	1. vaizdinės ir taikomosios liaudies dailės meistrai konkursui pateikia penkių darbų, sukurtų per pastaruosius penkerius metus, kolekciją,
		1. pristatomų darbų skaičius gali būti koreguojamas atsižvelgus į kūrinių pobūdį, darbo apimtį ir sudėtingumą, pavyzdžiui, gali būti pristatomi mažiau negu penki tautiniai kostiumai, o margučių arba kitųsmulkių, greitai pagaminamų dirbinių gali būti eksponuojama daugiau – tiek, kiek reikalinga darniai kolekcijai sudaryti, idėjai, autoriaus meistriškumui atskleisti;
	2. visi darbai turi būti geros būklės, paruošti eksponuoti;
	3. kryždirbiai pristato ne mažiau kaip trijų kryždirbystės paminklų, sukurtų ir pastatytų per pastaruosius penkerius metus, nuotraukas,
		1. kryždirbystės kūrinių nuotraukos (ne mažiau kaip po 3–4 kiekvieno kūrinio ir ne mažesnės nei 20 x 15 cm formato) turi atspindėti statinio vaizdą aplinkoje, jo formą ir sudėtines dalis (koplytėles, stoginėles, dekorą, skulptūras),
		2. nuotraukų skaičius priklauso nuo paminklo sudėtingumo,
		3. nuotraukos pateikiamos sukomponuotos stende,
		4. prie kiekvienam paminklui skirtos nuotraukų grupės stende būtinas užrašas su svarbiausiais duomenimis apie pristatomą kūrinį: pavadinimas, pastatymo data, statinio aukštis, tikslus vietovės, kurioje paminklas stovi, pavadinimas (miestas, rajonas, kaimas, šventorius, kapinės, kelias, jeigu kryžius pakelėje, ir panašiai),
		5. jeigu į kryždirbystės paminklą įkomponuoti kitų meistrų darbai (pavyzdžiui, kalvio darbo geležinės viršūnės, kito meistro skulptūros), reikia nurodyti tų meistrų pavardes;
	4. visi konkurso dalyviai – vaizduojamosios, taikomosios dailės ir kryždirbystės meistrai – regioninių parodų rengėjams pateikia pristatomų kūrinių sąrašą, kuriame nurodomas kiekvieno darbo pavadinimas, sukūrimo metai, technika, matmenys (kryždirbystės darbams – ir paminklo vieta);
	5. visi konkurso dalyviai regioninių parodų rengėjams pateikia trumpą biografiją ir savo kontaktus: adresą, telefoną, elektroninio pašto adresą.

**V. ORGANIZAVIMO TVARKA**

1. Konkursas „Aukso vainikas“ vyksta trimis turais:
	1. Pirmasis turas – vietinės (savivaldybių) parodos:
		1. jose gali dalyvauti savivaldybės teritorijoje gyvenantys meistrai,
		2. vietines parodas organizuoja savivaldybėje veikiančios kultūros institucijos: kultūros skyriai, kultūros centrai, muziejai, tautodailininkų organizacijos savarankiškai arba bendradarbiaudamos,
		3. vietinių parodų organizatoriai nustato parodos vietą, parodos atidarymo ir uždarymo laiką, darbų pristatymo ir jų atsiėmimo laiką bei sąlygas, organizuoja į regioninį turą atrinktų kūrinių pristatymą į regioninę parodą ir jų atsiėmimą,
		4. vietinių parodų organizatoriai iki kovo 1 d. informuoja Lietuvos nacionalinį kultūros centrą (toliau LNKC) apie parodos ir / ar atrankos į regioninį turą datas elektroniniu paštu solveiga.jakuciunaite@lnkc.lt;
	2. Antrasis turas – regioninės (apskričių) parodos:
		1. jose gali dalyvauti tik apskrities teritorijoje gyvenantys meistrai,
		2. regioninės parodos ekspozicija sudaroma iš vietinėse (savivaldybių) parodose atrinktų ir, jeigu savivaldybėse parodos nerengtos, į regioninę parodą pristatytų bei regioninės parodos rengėjų atrinktų kūrinių,
		3. regionines parodas organizuoja apskrities teritorijoje veikiančios kultūros institucijos: kultūros skyriai, kultūros centrai, muziejai, tautodailininkų organizacijos savarankiškai arba bendradarbiaudamos,
		4. regioninių parodų organizatoriai nustato parodos vietą, parodos atidarymo ir uždarymo laiką, darbų pristatymo ir atsiėmimo laiką bei sąlygas, organizuoja į regioninį turą atrinktų kūrinių pristatymą nacionalinei parodai ir jų atsiėmimą,
		5. regioninės parodos turi būti surengtos iki 2021 m. lapkričio 16 d.,
		6. apie regioninių parodų rengimo laiką ir vietą regioninių parodų rengėjai iki 2021 m. vasario 16 d. informuoja LNKC,
		7. apie regioninių parodų rengimo, darbų pristatymo laiką ir vietą regioninių parodų rengėjai informuoja rajonų kultūros įstaigas, regiono tautodailininkų organizacijas, apie parodą ir laureatų pagerbimo iškilmes paskelbia regiono žiniasklaidoje;
	3. Trečiasis turas – nacionalinė paroda, rengiama vienoje iš savivaldybių:
		1. nacionalinėje parodojeeksponuojami vaizdinės, taikomosios dailės bei kryždirbystės kūriniai, kurių autoriai laimėjo pirmąsias vietas regioninėse parodose,
		2. nacionalinę parodą ir laureatų paskelbimo bei apdovanojimo iškilmes drauge su LNKC organizuojanti savivaldybės institucija skiria ekspozicijos sales, patalpą komisijos darbui, parengia parodos plakatą, etiketes, salę ar kitą tinkamą patalpą „Aukso vainiko“ laureatų paskelbimo ir apdovanojimo ceremonijai rengti, platina informaciją apie parodą ir apdovanojimus žiniasklaidoje,
		3. LNKC parengia ir išleidžia nacionalinio turo parodos katalogą, parūpina simbolinius prizus – aukso vainikus – ir premijas pirmųjų vietų laimėtojams,
		4. Nacionalinė konkursinė paroda atidaroma 2021 m. gruodį, uždaroma 2022 m. sausio 6 d.; uždarymo dieną rengiama laureatų paskelbimo ir apdovanojimo ceremonija.
2. Konkurso laureatų apdovanojimo ceremoniją organizuoja LNKC ir nacionalinę parodą rengiančios institucijos.

**VI. VERTINIMAS IR APDOVANOJIMAS**

1. Konkursui pateikiami kūriniai vertinami pagal jų meninę vertę, meistriškumą, kūrinio sąsajas su lietuvių liaudies dailės tradicijomis.
2. Vietinės (savivaldybės) parodos:
	1. vertinimo komisiją sudaro parodos rengėjai,
	2. jos sudėtyje turi būti regioninės parodos organizatorius ir LNKC patvirtintas liaudies dailės srities konsultantas,
	3. vietinės parodos vertinimo komisija atrenka kūrinius, siunčiamus į regioninę parodą.
3. Regioninės parodos:
	1. regioninės parodos vertinimo komisija sudaroma iš penkių narių: du narius deleguoja regioninio turo rengėjas, du (vienas iš jų – pirmininkas) – LNKC, vieną - LNKC patvirtintas kitos regioninės parodos rengėjas,
	2. regioninės parodos vertinimo komisija išrenka po tris geriausius vaizdinės, taikomosios dailės bei kryždirbystės meistrus, atitinkamai skiria pirmą, antrą, trečią vietas,
	3. išimtiniais atvejais, atsižvelgdama į parodoje eksponuojamų darbų meninį lygį, ryšį su tradicija, vertinimo komisija turi teisę neskirti pirmos vietos kurios nors kategorijos – vaizduojamosios dailės, taikomosios dailės, kryždirbystės – kūriniams arba skirti daugiau negu vieną pirmą vietą kurioje nors kategorijoje,
	4. regioninės parodos vertinimo komisija dalyviams gali papildomai skirti specialių diplomų,
	5. papildomų apdovanojimų savo nuožiūra gali skirti regiono savivaldybės, kitos įstaigos bei organizacijos, privatūs asmenys,
	6. regioninių turų vertinimo komisijos privalo viešai aptarti parodą, pakomentuoti savo sprendimus.
4. Nacionalinė paroda:
	1. nacionalinės parodos vertinimo komisiją sudaro dešimt narių: penki komisijos nariai yra nepriklausomi ekspertai menotyrininkai, tris narius deleguoja LNKC, po vieną – Lietuvos tautodailininkų sąjunga ir Lietuvos Respublikos kultūros ministerija,
	2. komisija įvertina nacionalinėje parodoje eksponuotus darbus, išrenka po tris geriausias vaizduojamosios dailės, taikomosios dailės bei kryždirbystės kūrinių kolekcijas ir jų autoriams skiria pirmą, antrą ir trečią vietas,
	3. pirmų vietų laimėtojai skelbiami „Aukso vainiko“ laureatais, jiems įteikiamas diplomas, simbolinis prizas – aukso vainikas – ir skiriamos 600 Eur premijos, antrų ar trečių vietų laimėtojams įteikiami simboliniai mažieji vainikėliai ir diplomai,
	4. savivaldybės, kitos įstaigos bei organizacijos, privatūs rėmėjai gali steigti savo prizus; kam skirti šiuos apdovanojimus, sprendžia nacionalinio turo komisija;
	5. nacionalinio turo vertinimo komisijos pirmininkas apdovanojimo ceremonijos metu privalo trumpai pakomentuoti komisijos sprendimus.

**VII. ORGANIZATORIAI IR KOORDINATORIAI**

1. Konkurso organizatorius yra LNKC, partneriai – Lietuvos tautodailininkų sąjunga, savivaldybės.
	1. kontaktinis asmuo – LNKC tautodailės specialistė Solveiga Jakučiūnaitė, tel.: (8 5) 261 3553, el. p. solveiga.jakuciunaite@lnkc.lt.
2. Regioninių parodų organizatoriai ir koordinatoriai:
	1. Alytaus apskrities – Modesta Tarasauskienė, Lietuvos tautodailininkų sąjungos Dzūkijos skyriaus pirmininkė, tel.: 8 611 98375, (8 315) 73 591, el. p. dzyvai@gmail.com;
	2. Kauno apskrities – Valentinas Jazerskas, Lietuvos tautodailininkų sąjungos Kauno bendrijos pirmininkas, tel. 8 699 04 992, el. p.: kauno@lietuvostautodaile.lt arba etnosuduva@gmail.com
	3. Klaipėdos apskrities – Danutė Šorienė, Kretingos muziejaus vyriausioji muziejininkė - istorikė, tel.: 8 616 51 502, (8 445) 79 039, el. p. d.soriene@kretingosmuziejus.lt; Vida Šmitienė, Lietuvos tautodailininkų sąjungos Žemaitijos skyriaus pirmininkė, tel.: (8 46) 10 489, 8 650 22 990, el. p.: vida.smitiene@gmail.com, lts.zemaitijosskyrius@gmail.com;
	4. Marijampolės apskrities – Valentinas Jazerskas, Lietuvos tautodailininkų sąjungos Kauno bendrijos pirmininkas, tel. 8 699 04 992, el. p. etnosuduva@gmail.com; Ona Birutė Surdokienė, Marijampolės kultūros centro etninės kultūros vyr. specialistė, tel.: (8 343) 74 600, 8 656 53 423, el. p. onute.muza@gmail.com
	5. Panevėžio apskrities – Saulius Kronis, Lietuvos tautodailininkų sąjungos Panevėžio bendrijos pirmininkas, tel. (8 45) 58 16 79, 8 685 33 938, el. p. tautodailepan@gmail.com;
	6. Šiaulių apskrities – Laima Kelmelienė, Lietuvos tautodailininkų sąjungos Šiaulių bendrijos pirmininkė, tel.: 8 687 23 988, 8 685 33 927, el. p. siauliaitautodaile@splius.lt;
	7. Tauragės apskrities – Renata Jančiauskienė, Tauragės kraštotyros muziejaus renginių organizatorė – edukatorė, tel. 8 622 59269, e. p. renginiai@tauragesmuziejus.lt
	8. Telšių apskrities – Sigita Dacienė, Telšių rajono savivaldybės kultūros centro etnografė, Lietuvos tautodailininkų sąjungos Telšių skyriaus pirmininkė, tel.: (8 444) 68 996, 8 676 35 164, el. p. s.daciene@gmail.com
	9. Utenos apskrities – Ramutė Kraujalienė, Lietuvos tautodailininkų sąjungos Vilniaus bendrijos pirmininkė, tel.: (8 5) 233 9509, 8 699 36 016, el. p. ramute.kraujaliene@gmail.com;
	10. Vilniaus apskrities – Ramutė Kraujalienė, Lietuvos tautodailininkų sąjungos Vilniaus bendrijos pirmininkė, tel.: (8 5) 233 9509, 8 699 36 016, el. p. ramute.kraujaliene@gmail.com

#### VIII. ASMENS DUOMENŲ TVARKYMAS

15. Vadovaujantis galiojančiais Europos Sąjungos, įskaitant Bendrąjį duomenų apsaugos reglamentą (ES)2016/679, ir Lietuvos Respublikos teisės aktų reikalavimais, taip pat asmens duomenų tvarkymą kontroliuojančių institucijų nurodymais, asmens duomenis tvarko Biudžetinė įstaiga Lietuvos nacionalinis kultūros centras, kodas 190758519, adresas Barboros Radvilaitės g. 8, LT-01124, Vilnius, tel.: (8 5) 261 1190, (8 5) 261 2540, el. p. lnkc@lnkc.lt

16. Už asmens duomenų apsaugą atskaitingo asmens kontaktinis el. pašto adresas personalas@lnkc.lt, tel. (8 5) 261 2103.

17. Asmens duomenys, tokie kaip vardas, pavardė, elektroninis paštas, mobiliojo telefono numeris, darbo / veiklos vieta, tvarkomi konkurso tinkamo vykdymo bei statistikos tikslu.

18. Visi šiuose nuostatuose nurodyti asmens duomenys tvarkomi gavus sutikimą.

19. Duomenų subjektas patvirtina, kad yra informuotas (-a), jog siekdamas (-a) realizuoti teisės aktuose numatytas savo, kaip duomenų subjekto, teises, įskaitant, bet neatsiribojant, teisę susipažinti su LNKC tvarkomais duomenimis, teisę duomenis ištaisyti arba ištrinti, teisę apriboti duomenų tvarkymą, teisę nesutikti, kad duomenys būtų tvarkomi, teisę į duomenų perkeliamumą, teisę bet kuriuo metu atšaukti sutikimą, nedarant poveikio sutikimu grindžiamo duomenų tvarkymo iki sutikimo atšaukimo, taip pat teisę pateikti skundą Valstybinei duomenų apsaugos inspekcijai (kurios kontaktiniai duomenys viešai skelbiami interneto svetainėje [www.vdai.lrv.lt](http://www.vdai.lrv.lt)) ir (ar) teismui, ta apimtimi, kiek tai yra susiję su LNKC atliekamu duomenų tvarkymu ir kiek to neriboja taikytinų teisės aktų nuostatos, turi kreiptis į LNKC aukščiau nurodytais kontaktais.

20. Duomenų subjektų asmens duomenys tvarkomi tiek, kiek LNKC yra būtina, kiek juos saugoti įpareigoja teisės aktai nuo sutikimo gavimo konkurso tinkamo vykdymo tikslu.

21. Duomenų subjektas sutinka, kad LNKC, laikydamasis teisės aktų, konkurso tinkamo vykdymo tikslu viešintų dalį asmens duomenų (būtent: vardas, pavardė, darbo / veiklos vieta, mobiliojo telefono numeris, elektroninis paštas) LNKC interneto svetainėje [www.lnkc.lt](http://www.lnkc.lt), LNKC valdomose socialinių tinklų paskyrose ar kitur.

#### IX. BAIGIAMOSIOS NUOSTATOS

1. Informacija apie konkursą skelbiama LNKC svetainėje [www.lnkc.lt](http://www.lnkc.lt).

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**